b'\n_START_ARTICLE_\nAntoni Traveria Celda\n_START_SECTION_\nActivitat professional\n_START_PARAGRAPH_\nLlicenciat en Ci\xc3\xa8ncies de la Informaci\xc3\xb3 per la Universitat Aut\xc3\xb2noma de Barcelona, va exercir a la vegada com a periodista i com a docent. Va formar part de la Junta de Govern del Col\xc2\xb7legi de Periodistes de Catalunya en el per\xc3\xadode 2001-2004. _NEWLINE_Com a periodista bona part de la seva traject\xc3\xb2ria professional va estar dedicada a  R\xc3\xa0dio Nacional d\'Espanya i Televisi\xc3\xb3 Espanyola a Catalunya i a les Illes Balears, on va  exercir c\xc3\xa0rrecs executius, com ara, cap dels serveis informatius de RNE a Catalunya, el 1989, director de la mateixa emissora el 1990, director de comunicaci\xc3\xb3 de TVE a Sant Cugat, l\'any 1992, o responsable de programes especials de TVE, el 1996.  _NEWLINE_Amb tot, l\'etapa que li va permetre adquirir el seu coneixement dels pa\xc3\xafsos d\xe2\x80\x99Am\xc3\xa8rica del Sud, la seva cultura i la seva pol\xc3\xadtica va ser la seva estada com a corresponsal de Televisi\xc3\xb3 Espanyola a Llatinoam\xc3\xa8rica entre 1988 i 1990.  _NEWLINE_Va ser director de continguts i informaci\xc3\xb3 del F\xc3\xb2rum Universal de les Cultures 2004.\n_START_SECTION_\nCasa Am\xc3\xa8rica Catalunya\n_START_PARAGRAPH_\nPotser l\'activitat que m\xc3\xa9s satisfacci\xc3\xb3 li va causar va ser la direcci\xc3\xb3 de Casa Am\xc3\xa8rica Catalunya immediatament despr\xc3\xa9s d\'acabar el F\xc3\xb2rum de les Cultures. Va suposar la plataforma on desplegar, des de 2004 fins a la seva mort el 2018, la seva gran passi\xc3\xb3 per Llatinoam\xc3\xa8rica.  _NEWLINE_Es va incorporar al c\xc3\xa0rrec de director general del que aleshores era l\'Institut Catal\xc3\xa0 de Cooperaci\xc3\xb3 Iberoamericana, una entitat que va refundar el 2006 com a Fundaci\xc3\xb3 Casa Am\xc3\xa8rica Catalunya sota un patronat amb l\'Ajuntament de Barcelona, la Generalitat de Catalunya, l\'Ag\xc3\xa8ncia Espanyola de Cooperaci\xc3\xb3 Internacional per al Desenvolupament (AECID) i els patrons de l\'antic Institut. Recuperava aix\xc3\xad les ess\xc3\xa8ncies de l\'original instituci\xc3\xb3 creada el 1911 i que havia perdut la seva orientaci\xc3\xb3 inicial durant la postguerra amb l\'exili o mort de bona part dels seus creadors. Amb el seu impuls esdev\xc3\xa9 un centre d\'estudi, reflexi\xc3\xb3 i col\xc2\xb7laboraci\xc3\xb3 sobre temes del continent llatinoameric\xc3\xa0.  _NEWLINE_En aquesta \xc3\xa8poca la fundaci\xc3\xb3 cre\xc3\xa0 el Premi Casa Am\xc3\xa8rica a la Llibertat d\xe2\x80\x99Expressi\xc3\xb3 a Iberoam\xc3\xa8rica i el Premi Joan Alsina de Drets Humans, i alhora veu reconeguda la seva activitat amb l\'atorgament de la Creu de Sant Jordi, el 2011, i la Medalla d\'Or al M\xc3\xa8rit C\xc3\xadvic, concedida el 2012 per unanimitat del plenari de l\'Ajuntament de Barcelona "en reconeixement a la traject\xc3\xb2ria i refor\xc3\xa7ament dels vincles entre Llatinoam\xc3\xa8rica i Catalunya, mitjan\xc3\xa7ant la cultura com a eina per con\xc3\xa8ixer i acostar les realitats d\'ambd\xc3\xb3s pobles". _NEWLINE_Va compatibilitzar la seva activitat period\xc3\xadstica amb la doc\xc3\xa8ncia com a professor associat a les Facultats de Ci\xc3\xa8ncies de la Comunicaci\xc3\xb3 de la UAB i de la Universitat Ramon Llull. Va ser professor del M\xc3\xa0ster de Relacions Internacionals a la Facultat de Ci\xc3\xa8ncies de la Comunicaci\xc3\xb3 de la UPF. Va escriure i col\xc2\xb7laborar amb diversos mitjans de comunicaci\xc3\xb3 escrits i audiovisuals a Espanya i Am\xc3\xa8rica Llatina.'